આ બાજુ સૂર્યલોકમાં રહેલા છાયાદેવીને સૂર્યદેવ સાથે રહેતાં એવું લાગવા લાગ્યું કે સૂર્યદેવને દેવી રન્નાદે નહીં પણ પોતે વધુ પ્રિય છે. છાયાદેવીની આ ભાવનાએ તેમનામાં ઈર્ષાનો ભાવ ઉત્પન્ન કર્યો જેને કારણે તેઓ પોતાનાં સાવકા સંતાનો ઉપર ક્રોધે ભરાવા લાગ્યાં. સૂર્યદેવથી છાયાદેવીને શનિ અને તાપી નામના એક પુત્ર અને એક પુત્રી એમ બે સંતાનો થયાં. એક દિવસ યમ અને શનિ વચ્ચે કોઈ વાત ઉપર ઉગ્ર ચર્ચા થઈ ત્યારે શનિએ પોતાની માતાને ફરિયાદ કરી જેથી છાયા ગુસ્સે થઈ યમને મારવા લાગ્યાં. છાયાદેવીનું આ સ્વરૂપ જોઈ સૂર્યદેવને ખ્યાલ આવ્યો કે માતા ક્યારેય આ રીતે બાળકને મારે નહીં, માટે આમાં કોઈ રહસ્ય ચોક્કસ છે. તેમને કડકાઇથી છાયાદેવી પૂછ્યું ત્યારે તેમણે રન્નાદેનાં ગૃહ ત્યજી દેવાની વાત કરી. આ વાત સાંભળી આદિત્ય પોતાની પત્નીને શોધવા પોતાનાં શ્વસુર વિશ્વકર્માજીને ત્યાં ગયાં. ત્યાંરે વિશ્વકર્માજીએ કહ્યું કે રન્નાદેથી આપનું તેજ ન જીરવાતા તેમણે ગૃહ ત્યાગ કર્યો હતો પણ તેમને પોતાની ભૂલનું જ્ઞાન થતાં હવે તે ઘોડી બની પોતાની ભૂલનું પ્રાયશ્ચિત કરી રહી છે માટે આપ ભૂતલમાં પધારો. શ્વસુર પિતાની વાત સાંભળી સૂર્યદેવ પૃથ્વી પર આવી રન્નાદેને મળ્યાં. જ્યારે રન્નાદે મળ્યાં ત્યારે તેમણે રન્નાદેને ક્ષમા આપી તેમને ફરી સૂર્યલોકમાં પધારવા કહ્યું. રન્નાદેને પરત સૂર્યલોક ફરતાં જોઈ પૃથ્વીદેવી દુઃખી થઈ ગયાં; ત્યારે રન્નાદેએ કહ્યું જ્યારે પૃથ્વીલોકનો માનવી મને આમંત્રિત કરી મારું પૂજન કરશે ત્યારે તેનાં સંતાનોની હું રક્ષા કરીશ. ત્યાર પછી રન્નાદેએ પતિ સાથે ગૃહે આવ્યાં અને પોતાનું ગૃહ અને બાળકો સંભાળવા માટે સપત્ની છાયાદેવીનો આભાર માની કહ્યું કે જ્યારે જ્યારે પૃથ્વી પર મારું પૂજન થશે ત્યારે ત્યારે આપનું પણ પૂજન થશે. આજે સૂરતમાં તાપી નદીને કિનારે અને ભાવનગર પાસે દડવા ગામે માતા રાંદલનું વિખ્યાત મંદિર આવેલું છે.